FI Euroopan unionin virallinen lehti C 44/171

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 muuttamisesta”

KOM(2010) 145 lopullinen – 2010/0080 COD

2011/C 44/31

Yleisesittelijä: María Candelas SÁNCHEZ MIGUEL

Neuvosto päätti 31. toukokuuta 2010 ja Euroopan parlamentti 12. toukokuuta 2010 Euroopan unionin toiminnasta tehdyn sopimuksen 43 artiklan 2 kohdan nojalla pyytää Euroopan talous- ja sosiaalikomitean lausunnon aiheesta

Ehdotus: Euroopan parlamentin ja neuvoston asetus yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 muuttamisesta

KOM(2010) 145 lopullinen – 2010/0080 COD.

Euroopan talous- ja sosiaalikomitean työvaliokunta päätti 25. toukokuuta 2010 antaa asian valmistelun ”maatalous, maaseudun kehittäminen, ympäristö” -erityisjaoston tehtäväksi.

Asian kiireellisyyden vuoksi Euroopan talous- ja sosiaalikomitea nimesi 14.–15. heinäkuuta 2010 pitämässään 464. täysistunnossa (heinäkuun 15. päivän kokouksessa) yleisesittelijäksi María Candelas Sánchez Miguelin ja hyväksyi seuraavan lausunnon äänin 135 puolesta yhdenkään äänestämättä vastaan ja 4:n pidättyessä äänestämästä.

1. Päätelmät

1.1 ETSK pitää nykyisen asetuksen (EY) N:o 861/2006 muuttamiseksi ehdotettuja toimenpiteitä myönteisinä, sillä niiden tarkoituksena on tehdä tietojenkeruun ja tieteellisten tutkimusten rahoittamisesta avointa ja ne lisäävät yhteisen kalastuspolitiikan (YKP) yhteydessä toteutettavien toimien objektiivisuutta. YKP:n uudistamisesta käydyissä keskusteluissa on tullut esille, että tarvitaan luotettava tietopohja, jotta voidaan varmistaa, että yhteistä kalastuspolitiikkaa pannaan täytäntöön todellisten tarpeiden mukaisesti siten, että se on taloudellisesti, sosiaalisesti ja ympäristön kannalta kestäväpohjaista.

1.2 Uusilla säännöksillä pyritään selkiyttämään tietojenkeruun rahoitusta ja YKP:n kannalta kiinnostavien tieteellisten tutkimusten toteuttamista. Lisäksi tietojenkeruun käsitettä laajennetaan kerättyjen tietojen oikeusvarmuuden kannalta ottamalla sääntelyn piiriin tietojen hallinta ja käyttö. Jäsenvaltioiden toteuttama tietojen valvonta mahdollistaa tietojen järjestelmällisen käytön.

1.3 Alueellisten neuvoa-antavien toimikuntien toimintakustannusten rahoittamista ei rajoiteta ainoastaan aloitusvaiheeseen, kuten tähän asti on tehty.

1.4 Lisäksi ehdotetaan niiden kulujen rahoittamista, jotka aiheutuvat neuvoa-antavan kalatalous- ja vesiviljelykomitean (ACFA) edustajien osallistumisesta kansainvälisen merentutkimusneuvoston (ICES) ja tieteellis-teknis-taloudellisen kalastuskomitean (STECF) kokouksiin.

1.5 Rahoituksen hakua ja valvontaa koskevia hallinnollisia menettelyjä varten tarvitaan selvästikin jäsenvaltioiden monivuotisia ohjelmia, jotka komissio hyväksyy, jotta voidaan varmistaa, että niissä noudatetaan EU:n talousarviota koskevaa kurinalaisuutta.

2. Johdanto

2.1 Asetuksen (EY) N:o 861/2006 muuttamista koskevan ehdotuksen tarkoituksena on selkiyttää rahoitettavien toimenpiteiden soveltamisalaa ja ennen kaikkea parantaa joidenkin valvontatoimien ja niiden toteuttamisen rahoitusta käsittelevien artikloiden sanamuotoa.

2.2 Ehdotetut muutokset voidaan jakaa kolmeen ryhmään:

— muutokset, joiden taustalla on lainsäädäntökehyksen kehittyminen

— muutokset, jotka vaikuttavat soveltamisalaan ja joilla varmistetaan nykyisten uusien vaatimusten täyttäminen

— muutokset, joilla selkiytetään niitä asetuksen piiriin kuuluvia toimia, joihin jäsenvaltioiden tulee ryhtyä tietojenkeruun ja YKP:tä koskevien tutkimusten toteuttamisen suhteen.

2.3 YKP:hen liittyvissä kansainvälisissä suhteissa selkiytetään lisäksi yhteistyömuotoja (kahdenvälinen, alueellinen ja monenvälinen yhteistyö).

2.4 Myös rahoituksen hakemista ja hakemusten käsittelyä koskevaa menettelyä uudistetaan selkiyttämällä sitä, miten asiaa varten perustetut elimet soveltavat menettelyä ja toteuttavat valvontaa.

3. ETSK:n huomiot

3.1 ETSK pitää asetukseen (EY) N:o 861/2006 ehdotettuja muutoksia myönteisinä, sillä niiden johdosta asetukseen sisällytetään sen hyväksymisen jälkeen annetut säännöt. Erityisesti on aiheellista mainita merten ja kalastuksen tilaa koskevien tietojen pyytäminen ja tutkimusten tekeminen. Tavoitteena on varmistaa, että kalastuspolitiikan kaikilla toimilla on vakaa perusta ja että olemassa olevia resursseja käytetään kestävällä tavalla.

3.2 Tarkoituksena on lisätä avoimutta sekä parantaa samalla rahoituksen käyttöä siten, rahoitusta voidaan myöntää yhä useampiin tarkoituksiin. Tietojenkeruun rahoittaminen ja jäsenvaltioiden suorittama tietojen käytön valvonta mahdollistavat sen, että tutkimus saa keskeisen aseman YKP:ssä ja että kalastusalaa kehitetään kestävällä tavalla.

3.3 Ehdotuksen sisältöä voidaan tarkastella seuraavista näkökohdista:

3.3.1 Kalatalousalan tietojen keruuta, hallintaa ja käyttöä koskevat yhteisön puitteet sekä yhteistä kalastuspolitiikkaa koskevien tieteellisten lausuntojen tukeminen. Ehdotuksen erityspiirteenä on, että rahoitusta ei myönnetä yksinomaan valtioille ja toimivaltaisille julkisille elimille vaan myös yksityissektorille. Pääpiirteissään on kyse siitä, että tunnustetaan se käytännön tosiasia, että yksityinen tieteellinen sektori osallistuu tutkimustyöhön. Komitea katsookin, että yksityisen sektorin sisällyttäminen säädökseen lisää avoimuutta.

3.3.2 EU:n ulkopuolisten maiden kanssa tehtävä yhteistyö (alueelliset, kahdenväliset tai monenväliset sopimukset) tietojenkeruussa ja tutkimusten laatimisessa. Tämä tarkoittaa, että säilytetään tieteellinen kontrolli sekä omista kalavaroista että niiden alueiden kalavaroista, joilla yhteisön kalastuslaivasto harjoittaa toimintaansa. Näin parannetaan kalastuksen tieteellistä ja teknistä arviointia ja kalastuksen valvontaa.

3.3.3 Neuvoa-antavan kalatalous- ja vesiviljelykomitean (ACFA) edustajien osallistumisesta alueellisten neuvoa-antavien toimikuntien, kansainvälisen merentutkimusneuvoston (ICES) ja tieteellis-teknis-taloudellisen kalastuskomitean (STECF) kokouksiin aiheutuvien kulujen rahoittaminen mahdollisimman laaja-alaisen päätöksenteon mahdollistamiseksi. Rahoituksessa määräävänä tekijänä on erityinen kiinnostavuus EU:n kannalta. Komitea katsoo, että kyseisten organisaatioiden osallistumista tulee vahvistaa, ei vain tietoja kerättäessä vaan myös tehtäessä päätöksiä niistä kalastusalan asioista, joissa ne ovat toimivaltaisia ja joilla voidaan parantaa YKP:tä.

3.3.4 Tietojen keruuta, hallintaa ja käyttöä koskevat menettelyt. Asetuksen 2 jakson muuttamisen tarkoituksena on yhdenmukaistaa nykyinen rahoituksenhakumenettely sen menettelyn kanssa, jota sovelletaan jäsenvaltioiden esittämissä, komission hyväksymissä monivuotisissa ohjelmissa. Näin rahoituksen käytön lopullinen valvonta tapahtuu menojen valvontaan sovellettavien yhteisön sääntöjen mukaisesti.

3.4 Lopuksi ETSK toteaa, että vaikka YKP:n uudistus on vielä kesken, tarkastettavana oleva muutosehdotus on tarkoituksenmukainen, sillä sen ansiosta voidaan jo etukäteen hyötyä eduista, joita objektiivisten tieteellisten tietojen käyttö voi tuoda niiden tulevien toimenpiteiden ohjelmointiin, joita on ryhdyttävä toteuttamaan, kun uusi politiikka on hyväksytty, sen sijaan, että odotettaisiin vuoteen 2013 asti. Samojen käytäntöjen vahvistaminen ja kehittäminen EU:n ulkopuolissa maissa vaikuttaa joka tapauksessa merkittävällä tavalla merten tilaan.